ประเทศไทย มีพื้นที่ป่าเพิ่มอยู่ที่ 102 ล้านไร่ จากการป้องกันและปราบปรามการบุกรุกป่าเข้มข้น
ประเทศไทย มีพื้นที่ป่าเพิ่มอยู่ที่ 102 ล้านไร่ จากการป้องกันและปราบปรามการบุกรุกป่าเข้มข้น ขณะที่ กรมป่าไม้ นำข้อมูลภาพดาวเทียม Sentinel-2 ความละเอียดมากที่สุดมาใช้จัดทำข้อมูลสภาพพื้นที่ป่าไม้ปี 2561                นายอรรถพล เจริญชันษา อธิบดีกรมป่าไม้ กล่าวถึงสถานการณ์ป่าไม้ในประเทศไทย ว่า จากการจัดทำข้อมูลสภาพพื้นที่ป่าไม้ปี 2560 - 2561 ถือเป็นครั้งแรกที่นำข้อมูลภาพดาวเทียม Sentinel-2 มีความละเอียดจุดภาพ 10 เมตร มาใช้เป็นหลักในการจัดทำข้อมูล ซึ่งเป็นข้อมูลภาพดาวเทียมที่มีความละเอียดมากที่สุดนับตั้งแต่มีการใช้ข้อมูลภาพดาวเทียมจัดการทรัพยากรป่าไม้ของไทย ควบคู่กับ จัดทำข้อมูลชนิดป่าของประเทศไทยปี 2561 เพื่อสำรวจและวิเคราะห์สถานภาพของทรัพยากรป่าไม้ที่มีอยู่ในปัจจุบัน โดยเฉพาะการจัดทำแผนที่ป่าไม้ของไทยและจัดทำฐานข้อมูลป่าไม้ที่เป็นมาตรฐานมีความถูกต้องตามหลักวิชาการ พบพื้นที่ป่าไม้ของไทยปี 2560 – 2561 รวมทั้งหมดกว่า 102 ล้านไร่ หรือร้อยละ 31.68 ของพื้นที่ประเทศ แบ่งเป็น ภาคเหนือ มีพื้นที่ป่าไม้กว่า 38 ล้านไร่ หรือร้อยละ 64.17 // ภาคกลาง มีพื้นที่ป่าไม้กว่า 12 ล้านไร่ หรือร้อยละ 21.37 // ภาคตะวันออกเฉียงเหนือ มีพื้นที่ป่าไม้กว่า 15 ล้านไร่ หรือร้อยละ 15.03 // ภาคตะวันออก มีพื้นที่ป่าไม้กว่า 4 ล้านไร่ หรือร้อยละ 21.93 // ภาคตะวันตก มีพื้นที่ป่าไม้กว่า 20 ล้านไร่ หรือร้อยละ 59.08 และภาคใต้ มีพื้นที่ป่าไม้กว่า 11 ล้านไร่ หรือร้อยละ 24.28                อธิบดีกรมป่าไม้ กล่าวย้ำว่า ตั้งแต่ปี 2559 - 2560 ประเทศไทยเหลือพื้นที่ป่าไม้ประมาณ 102 ล้านไร่ หรือร้อยละ 31.58 ของพื้นที่ประเทศ ทำให้การป้องกันและรักษาทรัพยากรป่าไม้เป็นนโยบายเร่งด่วนสำคัญ โดยกรมป่าไม้ได้จัดทำข้อมูลสภาพพื้นที่ป่าไม้ของประเทศไทยต่อเนื่องตั้งแต่ปี 2516 เพื่อติดตามการเพิ่มขึ้นและลดลงของป่าไม้ประเทศไว้ใช้เป็นข้อมูลพื้นฐานวางแผนและกำหนดนโยบายการจัดการทรัพยากรธรรมชาติของกรมป่าไม้และหน่วยงานอื่นที่เกี่ยวข้อง ด้วยการให้ ศูนย์วิจัยป่าไม้ คณะวนศาสตร์ มหาวิทยาลัยเกษตรศาสตร์ ทำโครงการจัดทำข้อมูลสภาพพื้นที่ป่าไม้ตั้งแต่ปี 2556 จนถึงปัจจุบัน นำมาสนับสนุนแนวทางการจัดการป่าไม้ของไทยให้สอดคล้องกับสถานการณ์ที่เป็นจริง และใช้ติดตามเฝ้าระวังการเปลี่ยนแปลงของทรัพยากรป่าไม้อย่างมีประสิทธิภาพ